FOTO ȘI VIDEO Darius Olaru, mai încrezător ca niciodată! Care sunt obiectivele sale pentru anul 2024
Darius Olaru, căpitanul celor de la FCSB traversează cea mai bună perioadă a carierei sale, acesta fiind cotat la suma de 6.5 milioane de euro, având 16 contribuții de gol, în 28 de meciuri, în campionat.
Jucătorul Darius Olaru, aflat în cantonamentul echipei naţionale de fotbal de la Mogoşoaia, în vederea partidelor amicale cu Irlanda de Nord şi Columbia, a afirmat că factorul principal în obţinerea calificării României la EURO 2024 a fost continuitatea în cadrul grupului.
Unitatea este cea mai importantă
"Cred că factorul principal la naţională în ultima perioadă a fost grupul, pentru că suntem cam aceiaşi jucători, de la convocarea la convocare, şi asta ne-a unit mai mult. Cu timpul e normal că ne-am acomodat unul cu celălalt şi e clar că au venit şi rezultatele. Calificarea trebuie să fie doar un prim pas, îl aşteptam cu toţii. Ştiam că vor veni aceste generaţii foarte bune din spate şi noi trebuie să ne continuăm să obţinem rezultate bune şi pe viitor", a declarat Olaru, într-un interviu acordat pentru FRF TV.
Obiectivele acestui an
El consideră că traversează o perioadă bună la echipa sa de club, iar unul dintre obiectivele sale este câştigarea titlului de campion cu FCSB.
"Din punctul de vedere al cifrelor am un an foarte bun, mi-am ajutat echipa cu multe goluri şi pase de gol şi mă bucură acest fapt. În luna ianuarie am făcut un cantonament bun, ne-am pregătit foarte bine acolo şi după ce am revenit am reuşit să marchez câteva goluri şi să-mi ajut echipa. Ar fi perfect dacă am câştiga campionatul şi să ajungem într-o semifinală de EURO. Nu vreau să mă gândesc deocamdată la un posibil transfer, am o treabă de terminat la club, în plus trebuie să pregătim cât mai bine turneul final", a afirmat jucătorul celor de la FCSB.
Echipa naţională a României întâlneşte Irlanda de Nord, în 22 martie, de la ora 21:45, pe Arena Naţională din Capitală, şi Columbia, la 26 martie, de la ora 21:30, pe Civitas Metropolitano din Madrid, în două partide amicale înaintea participării la EURO 2024.
Interviul cu Darius Olaru
Urmăriți SPORT.RO și pe Google News